Author: administrator
Last saved by: robert.mokras
Company: Abyss

Predkladacia správa

Ministerstvo spravodlivosti Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 8/2005 Z. z. o správcoch a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.  
 
Predkladaný návrh zákona vypracovalo ministerstvo spravodlivosti na základe Plánu legislatívnych úloh vlády Slovenskej republiky na rok 2012. 
 
Návrh zákona sa zaoberá niekoľkými hlavnými okruhmi problémov. Novým spôsobom sa upravuje generovanie správcov. Zoznam správcov sa rozčlení na oddiel reštrukturalizačných správcov, oddiel konkurzných správcov pre právnické osoby a oddiel konkurzných správcov pre fyzické osoby. To umožní správcom vykonávať iba tú agendu, o ktorú majú záujem. 
V rámci okruhu otázok súvisiacich s preukazovaním vzdelávania sa časová špecifikácia nahrádza praktickejším spisovým prehľadom a upravuje sa dátum, ku ktorému ministerstvo vyhodnocuje riadne vykonanie ďalšieho vzdelávania na 31. január párneho kalendárneho roka. 
Návrh zákona zavádza vydávanie preukazu pre správcu, čím sa odstraňujú niektoré praktické problémy súvisiace s preukazovaním sa správcu tretím osobám. 
Ďalší tematický okruh súvisí so systematickou úpravou ukladania sankcií, lehotami na zánik zodpovednosti a dopĺňajú sa dôvody vyčiarknutia správcu zo zoznamu správcov. 
Nakoniec sa novela zaoberá aj okruhom otázok súvisiacich s vedením kancelárie správcu. Správca bude povinný kanceláriu riadne označiť a zabezpečiť jej primerané technické vybavenie a minimálnu výmeru. Opakované zistenie ministerstva, že podateľňa kancelárie správcu nie je otvorená v súlade s týmto zákonom, bude dôvodom na vyčiarknutie správcu zo zoznamu správcov.
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právnom Európskych spoločenstiev a Európskej únie.
 
Predkladaný návrh zákona zakladá vplyvy na rozpočet verejnej správy. Návrh zákona nebude mať sociálne vplyvy, ani vplyvy na životné prostredie a ani na informatizáciu spoločnosti, bude mať vplyv na podnikateľské prostredie. Dopad na štátny rozpočet je vyčíslený v doložke vybraných vplyvov

	Materiál bol predmetom riadneho pripomienkového konania a na rokovanie Legislatívnej rady vlády Slovenskej republiky sa predkladá bez rozporov.